- Nu kan vi for alvor begynde at se, hvordan lægehuset spiller flot sammen med omgivelserne og det gamle rådhus i Hirtshals. Der er ingen tvivl om, at borgerne i Hirtshals får et flot og moderne lægehus. Forhåbningen er, at lægehuset bliver et trækplaster for at tiltrække nye læger til byen. Sådan lyder det fra Per Møller ( Kons.) der er formand for både Bygherreudvalget og Sundheds-, Ældre- og Handicapudvalget. Når byggeriet er færdigt, vil Hjørring Kommune leje det ud til de praktiserende læger i Hirtshals. - Det nye lægehus er ved at tage form, og det bliver tydeligere uge for uge, hvilke nye og fantastiske rammer, vi får i den nye lægepraksis i Hirtshals. For hver gang vi kommer forbi, glæder vi os endnu mere til, at vi og vores patienter vil få glæde af huset, siger praktiserende læge Flemming Pedersen. Lægehuset bliver 730 kvadratmeter og er tegnet af Arkitektfirmaet Hovaldt, som også er totalrådgiver på projektet. Der er afsat 14 mio. kr. til byggeriet, og det finansieres både af puljemidler fra Sundheds- og Ældreministeriet og af Hjørring Kommune. Hele huset står efter planen færdigt i begyndelsen af oktober og bliver lægehus for 9000 patienter fra Hirtshals og omegn. Og på tirsdag er der rejsegilde for involverede i byggeriet.

Referat:
Byggeriet af det nye og centralt beliggende lægehus i Hirtshals er nu så langt, at Hjørring Kommune inviterer til rejsegilde. Lægehuset skal stå klar til efteråret og klar til at tage imod 9000 patienter.